Det kan virke nødvendigt lige at tjekke kalenderen. Men den er god nok - vi er i august og det er stadig sommer. Men de knastørre, jordbrune blade på træer, buske og hække siger noget helt andet. Og det er der en særlig grund til. Snotforvirrede planter En del af forklaringen kan man ikke få at se, men har været særdeles mærkbar først på ugen. De kraftige vindstød har nemlig ikke været helt nem for træer og buske at håndtere, lyder det fra naturvejleder Karin Winther. - Bladene er blevet slidt af blæsten, så de har fået sig en stormskade, siger hun. Den primære årsag til den efterårslignende vegetation er dog sommerens vilde temperatursving. I Nordjylland har der flere steder været temperaturer helt ned til ti grader, og det har været en overraskelse for andre end mennesker. - Træerne har registreret temperatursvingningerne på den hårde måde. Bom, så er det efterår, siger Karin Winther og fortsætter: - De ser jo ikke TV2 Nord, og de var derfor ikke forberedte på det. Træerne gør så at sige klar til efterår, forklarer Karin Winther uddybende. Hun tilskriver klimaforandringerne de store temperatursving, der sætter gang i forvirringen i naturen. - Det er noget rod for naturen i øjeblikket. Den er snotforvirret. Sjældent med kraftige auguststorme DMI har kun registreret ti så kraftige blæsevejr i august de sidste 131 år. - Det er meget specielt for årstiden, siger Mikael Scharling, der er klimatolog ved DMI. Faktisk forekommer stormvejr i august så sjældent, at DMI kun har registreret det ti gange siden 1891. Sidst vi havde et blæsevejr som nu, var i 2018 og før det, var i 2007. - Det forekommer, men det er ikke ret ofte, at vi ser den her type vejr netop nu, lyder det fra Mikael Scharling.

Opsummering:
Bladene er mange steder brune og visne, selvom det endnu er sommer. Forklaringen findes i blæst og kulde.